EUROPA-KOMMISSIONEN Bruxelles, den 10.9.2020 COM(2020) 490 final RAPPORT FRA KOMMISSIONEN TIL EUROPA-PARLAMENTET OG RÅDET om udøvelse af de beføjelser til at vedtage delegerede retsakter, der tillæges Kommissionen i henhold til forordning (EF) nr. 184/2005 om fællesskabsstatistikker over betalingsbalance, international handel med tjenester og udenlandske direkte investeringer



RAPPORT FRA KOMMISSIONEN TIL EUROPA-PARLAMENTET OG RÅDET om udøvelse af de beføjelser til at vedtage delegerede retsakter, der tillægges Kommissionen i henhold til forordning (EF) nr. 184/2005 om fællesskabsstatistikker over betalingsbalance, international handel med tjenester og udenlandske direkte investeringer 1.INDLEDNING Europa-Parlamentets og Rådets forordning (EU) 2016/1013 bragte blandt andet de beføjelser, som Kommissionen er tillagt ved forordning (EF) nr. 184/2005, i overensstemmelse med traktaten om Den Europæiske Unions funktionsmåde (TEUF). Ved forordning (EF) nr. 184/2005, som ændret, tillægges Kommissionen beføjelse til at vedtage delegerede retsakter i overensstemmelse med artikel 290 i TEUF med følgende formål: Øat ajourføre de geografiske opdelinger, opdelingen efter institutionel sektor og opdelingen efter økonomisk aktivitet, som er omhandlet i tabel 6, 7 og 8 i bilag I, for at afspejle økonomiske eller tekniske ændringer (artikel 2, stk. 3) Øat udelade eller mindske visse krav til datastrømmene i bilag I, forudsat at en sådan udeladelse eller mindskelse ikke forringer kvaliteten af de statistikker, der udarbejdes i overensstemmelse med denne forordning (artikel 2, stk. 3), samt Øat forlænge fristen for rapportering i henhold til samme forordnings artikel 5, stk. 5, for så vidt angår resultaterne af pilotundersøgelserne af statistikker over udenlandske direkte investeringer (FDI) opgjort efter endeligt ejerskab og FDI-statistikker, der skelner mellem greenfield-FDI-transaktioner og overtagelser (artikel 5, stk. 6). Kommissionen bør ved udøvelsen af disse beføjelser sikre, at de delegerede retsakter, der vedtages i henhold til disse bestemmelser, ikke pålægger medlemsstaterne eller respondenterne en væsentlig yderligere byrde, der går ud over, hvad der er nødvendigt i henhold til forordning (EF) nr. 184/2005, eller ændrer det gældende underliggende begrebsmæssige grundlag. Artikel 10, stk. 4, i denne forordning indeholder bestemmelser om systematiske høringer af medlemsstaternes eksperter foretaget af Kommissionen under dennes forberedende arbejde vedrørende delegerede retsakter i overensstemmelse med den interinstitutionelle aftale af 13. april 2016 om bedre lovgivning. I henhold til forordningens artikel 10, stk. 5, skal Kommissionen underrette Europa-Parlamentet og Rådet, så snart den vedtager en delegeret retsakt. 2.RETSGRUNDLAG I henhold til artikel 10, stk. 2, i forordning (EF) nr. 184/2005 tillægges Kommissionen beføjelse til at vedtage delegerede retsakter for en periode på fem år fra den 19. juli 2016. Delegationen af beføjelser forlænges stiltiende for perioder af fem år, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode. Kommissionen er forpligtet til at udarbejde en rapport vedrørende delegationen af beføjelser senest ni måneder inden udløbet af femårsperioden. Med nærværende rapport opfyldes nævnte forpligtelse.

3.KOMMISSIONENS UDØVELSE AF DE DELEGEREDE BEFØJELSER Siden forordning (EU) 2016/1013 trådte i kraft, har Kommissionen vedtaget én delegeret retsakt — Kommissionens delegerede forordning (EU) 2019/505. Baseret på artikel 2, stk. 3, i forordning (EF) nr. 184/2005 ajourførte denne delegerede forordning de geografiske opdelinger, der er fastsat i bilag I til forordning (EF) nr. 184/2005, for at afspejle den økonomiske og tekniske udvikling. Kommissionen fandt det nødvendigt at udøve den beføjelse, der er tillagt den ved forordning (EF) nr. 184/2005, som en nødvendig forberedelse af Det Forenede Kongeriges udtræden af EU. Efter Det Forenede Kongeriges meddelelse (den 29. marts 2017) af sin beslutning om at udtræde af Unionen i henhold til artikel 50 i TEU fastsatte Kommissionen forskellige beredskabsforanstaltninger , herunder en ajourføring af sammensætningen af de samlede tal for EU i EU-statistikkerne over betalingsbalancen, international handel med tjenester og udenlandske direkte investeringer. Kommissionens delegerede forordning (EU) 2019/505 var en del af en pakke af foranstaltninger, som Kommissionen vedtog i december 2018 som reaktion på Det Forenede Kongeriges udtræden af EU. I Kommissionens delegerede forordning (EU) 2019/505 blev tabel 6 "Geografisk opdeling" i bilag I til forordning (EF) nr. 184/2005 ajourført således: 1)Det Forenede Kongerige blev medtaget som et separat modpartsland i kolonne GEO 4 for at sikre kontinuitet i medlemsstaternes indberetning af data til Eurostat med modparten Det Forenede Kongerige efter dets udtræden af EU. 2)Det Forenede Kongerige blev flyttet under den geografiske gruppe "Andre europæiske lande" i kolonne GEO 5 og GEO 6. Gruppen "Andre europæiske lande" omfatter alle europæiske lande, der hverken er EU- eller EFTA-medlemsstater. Da Det Forenede Kongerige forventes at blive et tredjeland efter dets udtræden af EU, måtte dets placering i GEO 5 og GEO 6 ændres i overensstemmelse hermed. Denne ajourføring har ikke haft indflydelse på rapporteringsbyrden, og den har heller ikke ændret det gældende underliggende begrebsmæssige grundlag. Under det forberedende arbejde med denne delegerede forordning gennemførte Kommissionen høringer, herunder på ekspertniveau. De hørte parter omfattede ekspertgruppen for betalingsbalance og ekspertgruppen "Nationale statistiske kontorer i det europæiske statistiske system". Parterne blev hørt ved skriftlig procedure i oktober og november 2018. Udkastet til den delegerede retsakt blev positivt modtaget af begge grupper. Både Europa-Parlamentet og Rådet blev behørigt underrettet og modtog omgående alle relevante dokumenter. Kommissionen vedtog den delegerede forordning den 19. december 2018 og underrettede Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede retsakt inden for den frist på tre måneder, der er fastsat i artikel 10, stk. 6, i forordning (EF) nr. 184/2005. Ved udløbet af denne periode blev Kommissionens delegerede forordning (EU) 2019/505 offentliggjort i Den Europæiske Unions Tidende den 27. marts 2019. Den trådte i kraft den 28. marts 2019. 4.KONKLUSION Kommissionen har udøvet sine delegerede beføjelser korrekt og opfordrer Europa-Parlamentet og Rådet til at tage denne rapport til efterretning.